Andragogika

Andragogika je humanitná, edukačná, prevažne aplikatívna, antropologická veda o výchove, o vzdelávaní a o starostlivosti, ktorá pri tomto procese rešpektuje zvláštnosti dospelej populácie a zaoberá sa pri tom socializáciou, personalizáciou a enkulturáciou. Na Slovensku je andragogika vnímaná ako teoretický základ  vzdelávania dospelých.

Pôvod pojmu andragogika 
Pojem andragogika sa skladá z (gréc.) andrós = muž, agógé = vedenie. 

Predtým ako sa na začiatku 19. storočia prvýkrát objavil pojem andragogika, predpokladalo sa, že metódy a techniky učenia detí by mohli byť aplikované i pre potreby vzdelávania dospelých. V skutočnosti bola pedagogika pojmom zahŕňajúcim umenie a vedu vzdelávania všeobecne (aj dospelých), i keď grécky pôvod slova pedagogika znamenal "vedenie detí". Pojem andragogika bol teda vytvorený, aby kompenzoval túto nesprávnu interpretáciu zamerania pedagogiky len na deti a referoval výslovne k umeniu a vede vzdelávania dospelých. 

Po prvýkrát pojem andragogika použil nemecký učiteľ Alexander Kapp v roku 1833 na opis prvkov Platónovej vzdelávacej teórie. Kappov pojem bol však dlho otázkou sporu a postupne upadol do zabudnutia. Termín andragogika sa však znovu objavil v roku 1921 v správe od Rosenstocka, v ktorej argumentoval, že "vzdelávanie dospelých si vyžaduje špeciálnych učiteľov, metódy a filozofiu" a tieto špeciálne požiadavky zhrnul práve pod pojmom andragogika.

Predmet andragogiky 
Švec (2002) v knihe Základné pojmy v pedagogike a andragogike vysvetľuje andragogiku v širšom pojme ako adultnú  edukáciu: „vzdelávanie a výchova, výcvik dospelých, systematicky organizovaný rozvoj vedomostí, schopností, hodnotových postojov, záujmov, potrieb, ašpirácií a iných osobných vlastností potrebných na plnohodnotný sociálny život v práci a mimopracovných aktivitách občana, rodiča, účastníka sociálnokultúrnych a iných životných aktivít a na mnohostranný osobný sebarozvoj". V niektorých anglofónnych krajinách sa chápe užšie, napr. v Spojenom Kráľovstve, ako všeobecné vzdelávanie dospelých na neprofesné účely, v iných širšie, napr. v Austrálii, ako každé súvislé vzdelávanie nasledujúce po iniciačnom (prvotnom) vzdelávaní. Zahŕňa tzv. druhošancové vzdelávanie v škole, spravidla popri zamestnaní, pokračovacie vzdelávanie, odborné rekvalifikačné vzdelávanie, sociokultúrne vzdelávanie vo voľnom čase, občianske vzdelávanie a iné“.

Členenie andragogiky 
1. teoretické disciplíny 
 história výchovy a vzdelávania dospelých a andragogického myslenia
 teória vzdelávania dospelých resp. androdidaktika
 teória výchovy dospelých
 komparatívna andragogika 
2. aplikované disciplíny 
 profesijná andragogika – hlavnou oblasťou je ďalšie vzdelávanie zamestnancov v spoločnostiach rôzneho druhu, profesijne a kariérne poradenstvo, starostlivosť o rozvoj ľudských zdrojov
 sociálna andragogika – zaoberá sa skúmaním vzťahov medzi sociálnym prostredím a výchovou dospelého človeka 
 kultúrno-osvetová andragogika

Oblasti akčného pôsobenia (skúmania) andragogiky 
1. tradičná oblasť – skúma:  
 školské vzdelávacie systémy 
 podnikové vzdelávacie systémy 
 záujmové (mimoškolské) vzdelávacie systémy 
2. edukácia so špecifickým zameraním 
 ekologická výchova
 kultúrna výchova
 politická výchova
 občianska výchova
 prevencia patologických javov v spoločnosti (napr. kriminalistika)
 sexuálna výchova
 zdravotná osveta
 lekárska andragogika
 kriminalistická andragogika
 penologická andragogika (trestné zariadenia, väznice)
 podniková výchova
 vojenská výchova
 telesná výchova 
3.oblasť širokej starostlivosti o občanov
 kultúrno-výchovná činnosť
 knihoveda
 muzejníctvo
 pamiatková starostlivosť
 personalistika
 rozvoj ľudských zdrojov
 personálny management
 sociálna starostlivosť
 gerontológia
 postpenitenciárna starostlivosť (po výkone trestu)
 poradenstvo
 starostlivosť o chorých
 voľnočasové, relaxačné a sebarealizačné aktivity

Zložky výchovy dospelého človeka 
 starostlivostná – vytváranie sociálnych a psychických podmienok pre prípravu človeka na výkon jeho sociálnych rolí
 edukačná – výchova systémom utvárania osobnosti a osvojovania si určitých sociálnych regulatívov
 vzdelávacia – prenos kultúrnych obsahov, informácií, poznatkov, zručností, návykov, koncepcií, sebarealizácie do praxe

Filozofia súčasnej andragogiky 
Vzdelávanie dospelých vnímame ako celok logicky navzájom pospájaných hypotéz, ktoré by mali vysvetľovať a predpovedať správanie sa jednotlivých fenoménov.

Teórie, ktoré sa postupne rozvinuli v andragogike 
 behaviorálne – Thorndike, Skinner 
 pragmatické – Dewey, James 
 psychoanalytické – Freud, Adler
 existencionalistické – Schaller, Bolnov
 kritické 
 komunikatívne – Klafki
 humanistické – Rogers, Selby

Nové smery v andragogike
 duchovedná pedagogika
 neopozitivizmus
 pozitivizmus

Andragogika na slovenských univerzitách 
 Portál VŠ: Andragogika
 Univerzita Komenského, Filozofická fakulta, Katedra andragogiky
 Prešovská univerzita v Prešove, Fakulta humanitných a prírodných vied,  Katedra andragogiky 
 Univerzita Mateja Bela v Banskej Bystrici, Pedagogická fakulta, Katedra andragogiky

 Univerzita Konštantína Filozofa v Nitre, Pedagogická fakulta, katedra pedagogiky

Referencie

Externé odkazy 
 Asociácia inštitúcií vzdelávania dospelých v SR (AIVD)

Vzdelávanie